દરમ્યાન અમારા સુરત ખાતેના પ્રતિનિધિના જણાવ્યા મુજબ પાટીદાર અનામત આંદોલનના બીજા તબક્કાની આજે સુરતમાં જાહેરાત કરાઇ હતી. જેમાં પાટીદાર આંદોલન સમિતિના કન્વીનર હાર્દિક પટેલે જણાવ્યું હતું કે, અમદાવાદની રેલી બાદ રાજ્યભરમાં હિંસક માહોલ ફેલાયો હતો. જેમાં અસામાજિક તત્વોએ પાટીદારોના નામે સરકારી વસ્તુઓને નુકસાન પહોંચાડ્યું હતું. જ્યારે પાટીદારોને પોલીસ તરફથી ઘણું સહન કરવાનો વારો આવ્યો છે. અને હિંસામાં કુલ દસ જણના મોત થયા છે. જેમના પરિવારજનોને સહાય કરવા માટે આગામી દિવસોમાં ૧૦ બેન્ક એકાઉન્ટ ખોલવામાં આવશે. અને તે એકાઉન્ટ જાહેર કરવામાં આવશે. જેથી જે લોકોને સહાય કરવી હશે તે સહાય પોતાની રીતે કરી શકશે. આ સિવાય સુરતમાં ફરજ બજાવતાં હિંસામાં મોતને ભેટેલા કોન્સ્ટેબલ દિલીપસિંહ રાઠવાના પરિવારને સમિતિએ એક લાખની સહાયની જાહેરાત કરી હતી.